钦定古今图书集成/明伦汇编/官常典/第243卷 > 胡俨
## 钦定古今图书集成/明伦汇编/官常典/第243卷 > 胡俨

按《明外史》本传：“俨字若思，南昌人。博学，于天文、地理、
律历、医卜无不究。举洪武二十年乡试，授华亭县教
谕，能以师道自任。母忧，服除，改长垣，乞便地就养，复
改馀干，因著为令。许人乞便地自俨始。建文元年，荐
授桐城知县，凿桐陂水溉田，为民利。虎伤人，俨斋沐
告于神，虎遁去。桐人祀之朱邑祠。四年，副都御史练”
安荐于朝，曰：“俨学足达天人，智足资帷幄。”比召至，燕
师已渡江。成祖即位，曰“俨知天文，其令钦天监试。”既
试，奏俨实通象纬气候之学。寻又以解缙荐，授翰林
院检讨，与缙等俱直文渊阁。迁侍讲，进左春坊左庶
子兼侍讲。父忧起复。俨在阁，承顾问，应对从容，尝不
欲先人。然为人少戅，虽委曲，终不俯仰取容悦。同列
因言俨学行，宜为师表。乃解机务。拜国子监祭酒。时
用法严峻，国子生或托事告归，辄坐戍边。俨至，即奏
除之。俨在国学，凡朝廷著作，多命俨修，《高皇帝实录》
《永乐大典》皆为总裁官。帝幸北京，以给事中胡濙署
监事，召俨赴行在。八年，帝北征，命以祭酒兼侍讲掌
翰林院事，辅皇太孙留守北京。十九年，改北京国子
监祭酒。当是时，海内混一，垂五十年。民物滋殖，嘉祥
毕至。帝方内兴礼乐，外怀要荒。公卿大夫、文学之士，
彬彬以润色鸿业为事。俨馆阁宿儒，为时冠冕。以身
率教，动有师法。居国学者二十馀年。洪熙改元，以疾
乞休。帝赐敕奖劳，进太子宾客，仍兼祭酒，致仕，免子
孙徭役。《宣宗》即位，以礼部侍郎召，辞归。先后家居亦
二十年。正统八年卒，年八十三。